Jussi Joentausta

Elinkeinoelämän keskusliitto (EK) lähetti maanantaina yhteisen viestin valtion johdolle: ”Ei enää leikkauksia koulutussektorille.” EK:n kanta on, että leikkauksia ei tule tehdä sen paremmin budjettirahasta kuin kilpaillusta tutkimusrahoituksestakaan.

EK:ssa on huomattu, että nykyisen hallituksen leikkaukset osuvat joihinkin yliopistoihin jo todella kipeästi. Liitto huomauttaakin tiedotteessaan hallitusta, että Suomi ei voi kilpailla globaalissa toimintaympäristössä halvalla työllä tai edullisilla raaka-aineilla. EK:n mukaan yhä suuremman osan tulevasta talouskasvusta ja työpaikoista pitää syntyä korkean osaamisen ja uudistuvan liiketoiminnan pohjalta.

EK paimentaa yliopistoja kuitenkin rakenteiden ja toimintatapojen uudistamiseen digitalisaation ja globalisaation keskellä.

– Suomeen tarvitaan sekä monialaisia kansainvälisen tason tutkimus- ja koulutusyliopistoja että tutkimusprofiililtaan erikoistuneempia huipputason koulutusyliopistoja, EK:n johtaja Riikka Heikinheimo sanoo tiedotteessa.

Heikinheimo hahmottelee, että eri yliopistot voisivat ottaa erilaisia rooleja. EK vaatii kaikilta yliopistoilta kuitenkin yhteistyötä elinkeinoelämän kanssa.